Nadškofija Ljubljana

Prva nacionalna konferenca o duhovni in religiozni oskrbi v Sloveniji
2019-03-08 08:00 (Europe/Ljubljana)
V Domu sv. Jožef v sodelovanju s Teološko fakulteto UL pripravljajo prvo nacionalno konferenco o duhovni in religiozni oskrbi, ki bo potekala 8. marca 2019.
Namen konference je spregovoriti o temeljih in pomenu duhovne ter religiozne oskrbe v različnih javnih institucijah. Podali bodo pregled religiozne in duhovne oskrbe v Sloveniji ter spoznali izkušnje iz Poljske in nekaterih evropskih dežel na tem področju. Konferenca je namenjena vodilnim inzaposlenim v različnih ustanovah, kjer se srečujejo z duhovno in religiozno oskrbo, duhovnikom, teologom, socialnim delavcem, prostovoljcem… S predstavitvijo in izmenjavo mnenj želijo vsem, ki se srečujejo z religiozno in/ali duhovno oskrbo, ponuditi možnost predstavitve svojega mnenja ali razmišljanja o dosedanji in prihodnji organiziranosti, izobraževanju in praksi duhovne oskrbe v Sloveniji. Konferenca bo potekala v Domu sv. Jožefa.
Program:
petek, 8. marca 2019
9.00: odprtje
9.30: Predavanje: Duhovna in religiozna oskrba v slovenskem prostoru danes.
– doc. dr. Andrej Šegula
– izr. prof. dr. Branko Klun
Odmor
11.00: Predavanje: Razlikovanje med duhovno in religiozno oskrbo – različni nivoji oskrbe (primer Poljske)
– prof. dr. Piotr Krakowiak (predavanje bo iz angleščine prevajano v slovenščino)
Odmor za kosilo
14.00: Okrogla miza: Utrip duhovne in religiozne oskrbe v Slovenji
– Matej Jakopič, vojaški vikar
– Robert Friškovec, zaporniški vikar
– Igor Jereb, policijski vikar
– msgr. Miro Šlibar, Medškofijski odbor za pastoralno zdravja
Moderatorka: Irena Švab Kavčič, Dom sv. Jožef Celje
Zaželene prijave do 6. marca. Udeležba na konferenci je brezplačna, predviden je prispevek za kosilo.
Za prijave in informacije smo na voljo preko elektronske pošte info@jozef.si ali telefonsko na 059 073 800

Pro-life izobraževanje za mlade: Biti za življenje znotraj kuture smrti
2019-03-07 17:00 - 19:00
Pro-life izobraževanja so večeri, namenjeni mladim srednješolcem in študentom, ki si želijo nekaj več, so aktivni in si želijo biti sprememba v družbi. Predavanja bodo potekala med 18. in 20. uro od 7. marca do 23. maja 2019 v Ljubljani (Potočnikova 8 a). Predavatelji bodo spregovorili o splavu, kontracepciji, umetni oploditvi in evtanaziji.

Datumi in teme srečanj:
1. srečanje: 7. 3. 2019, Biti za življenje znotraj kuture smrti
predava: Tina Čerin, socialna pedagoginja, avtorica številnih člankov in otroške slikanice ter dolgoletna sodelavka Zavoda ŽIV!M

Biti za življenje – kaj pomeni? Zakaj je to vprašanje sploh postalo tako pomembno?
Odkrivanje in razkrivanje zgodovine kulture smrti in kje vse jo lahko danes srečamo.
Ostajati zvest v spoštovanju in ljubezni do življenja v današnjem času.

Sveta maša in koncert ob 100. obletnici rojstva prof. Janeza Boleta.
2019-03-07 17:00
Ob 100. obletnici rojstva prof. Janeza Boleta se bomo s sveto mašo v baziliki Marije Pomagaj poklonili njegovemu delu.
Janez Bole, slovenski glasbeni pedagog in zborovodja je bil rojen 7. marec 1919 na Brezjah na Gorenjskem. Od leta je 1946 živel v Ljubljani, kjer je končal je študij slavistike na Filozofski fakulteti in študij zgodovine glasbe na Akademiji za glasbo v Ljubljani.
V svojem več kot petinpetdesetletnem umetniškem delovanju je ustanovil ali na novo oblikoval in vodil enaindvajset zborov, med njimi Slovenski oktet (od ustanovitve do leta 1957), Akademski pevski zbor Tone Tomšič, zbor Slovenske filharmonije in Slovenske madrigaliste. Snemal je za slovenske in tuje radijske postaje in za RTV Slovenija. Kot dirigent in umetniški vodja je gostoval z različnimi vokalnimi skupinami skoraj po vseh evropskih državah in na Kitajskem. Petindvajset let je poučeval na Srednji glasbeni in baletni šoli v Ljubljani. Za svoje umetniško in pedagoško delo je prejel Župančičevo nagrado za življenjsko delo leta 2000 in Srebrni častni znak Svobode leta 2002.
V spomin na izjemnega umetnika prof. Janeza Boleta in ob njegovi stoti obletnici rojstva bo ob 18.00 uri v baziliki Marije Pomagaj sveto mašo daroval upokojeni nadškof msgr. Alojz Uran.
Pri sveti maši bo sodeloval APZ sv. Cecilije z nekdanjimi pevci Slovenskih madrigalistov, pod vodstvom zborovodkinje Janje Dragan Gombač. Izvajali bodo Gounodevo mašo v C – duru, postne pesmi in Gallusov Ecce quomodo moritur iustus.
Vabljeni!
Vir: spletna stran Marija.si

Vabilo Slovenske karitas za postni čas 2019
2019-03-05 - 2019-04-21
Post nas nagovarja k poglobitvi našega odnosa z Bogom, k odpovedi in sočutju z ljudmi v stiskah. Slovenska karitas je za letošnji post pripravila štiri povabila: preventivno spodbudo 40 dni brez alkohola, zbiranje sredstev za pomoč na območjih JV Evrope, vabilo k poglobitvi postnega časa z molitvijo ter postni koledar.
1. Preventivna spodbuda 40 dni brez alkohola
Tokratna postna spodbuda se bo začela na pepelnično sredo, 6. marca in se zaključila na veliko soboto, 20. aprila 2019.
Letos spodbuda nosi podnaslov »ZA odgovoren odnos do alkohola«.Geslo vsakega izmed nas vabi, da smo doma, na cesti, v službi pri delu in v družbi odgovorni brez alkohola in drugih drog. Želimo si lepih odnosov, zdravja, blaginje in pravega veselja v družinah. Radi bi varno prišli na cilj in pri tem ne ogrožali drugih. Svoje delo lahko odgovorno opravljamo, le če smo zbrani in razsodni in skupaj oblikujemo navade in vzorce v družbi.
Vsak dan in vsak korak šteje! Vsak lahko sodeluje osebno, z družino, kot skupina, župnija in v postu v znamenju solidarnosti z vsemi, ki trpijo zaradi alkohola, ne uživa in ne streže alkohola. Prosimo vas, da še posebej povabite ŽPS in člane drugih skupin.
Povabljeni ste tudi na dve romanji, ki bosta še posebej namenjeni v spodbudo vsem, ki sodelujejo v akciji 40 dni brez alkohola in v podporo vsem, ki kakorkoli trpijo zaradi alkohola:
* Brezje– v soboto, 9. marca s pričetkom ob 10.00 s sveto mašo, ki jo bo vodil dr. Christiana Gostečnika. Po sv. maši bo predavanje dr. Christiana Gostečnika z naslovom »Kako je možno premagati vzorec zasvojenosti v družini?«. Pričevali bodo zakonski par, duhovnik in samski moški z osebno izkušnjo odvisnosti.
* Sveta Gora– v nedeljo, 31. marca zbiranje ob 14.30 na prvi postaji križevega pota, ki ga bo vodil Tomaž Kodrič in Vipavska DK. Nadaljevalo se bo s sveto mašo ob 16.00, ki jo bo daroval upokojeni koprski škof msgr. mag. Metod Pirih.
2. Dobrodelna akcija za pomoč JV Evropi
Preko akcije Ne pozabimo škofijske Karitas namenjajo pomoč ljudem v stiski v JV Evropi.
V Gramshu v Albaniji podpiramo nakup zdravil in sanitarnega materiala za preko 1.000 oseb, ki jim sestre pomagajo v ambulanti ali pa z nego na domu ter pri opremi hiš najrevnejšim družinam. Takšno pomoč je lani prejelo 16 družin. V Srbiji Karitas pomaga preko 700 družinam s paketi s hrano in higienskimi pripomočki ter z nego starejših na domu. V BiH podpiramo delovanje ljudske kuhinje v Sarajevu za dnevni obrok preko 160 oseb, pomagamo pri nakupu materiala in obnovi hiš revnim družinam ter podpiramo izvedo taborov za otroke ob pomoči mladih prostovoljcev iz Slovenije. V Makedoniji pa pomagamo 650 gospodinjstvom z osnovnimi potrebščinami in podpiramo ljudsko kuhinjo.
3. Poglobimo postni čas
V letošnjem postu se želimo še posebej spremljali zgodbe današnjih staršev.
V ta namen smo na Slovenski karitas pripravili gradiva za oblikovanje svetih maš ob petkih ali drugih dneh posameznega tedna v postu z vabilom k možnosti, da osrečimo svoje srce, svojo družino, župnijo, da prižgemo lučke upanja tistim, ki so v temi, da dvignemo sklonjene glave in hromim opogumimo korak. Teme brošure pod uvodnim naslovom in spodbudo »Postni čas – Od petka do petka« se ujemajo s temami na postnem koledarju za otroke.
Na voljo bo posebej za to pripravljen križev pot današnjih staršev, ki se na svoji življenjski poti srečujejo z najrazličnejšimi križi. S križi težkih odločitev, križi neuspehov v vzgoji, odtujenih odnosov, družbe, ki obsoja, bolezni, smrti…ter delavnici za vključevanje mladih v dejavnosti Karitas ter skupaj z mladimi iskati možnost pomagati drugim.
4. Postni koledar
V sodelovanju z revijo Mavrica s postnim koledarjme pripravljamo izziv za otroke, mlade in starše. Teden nasmeha, teden skupne mize, teden molitve, teden zahvaljevanja, teden odpovedi in teden tišine je priložnost, da vsak dan v tednu udejanjamo povabilo na poti do velike noči.
Vsa gradiva so v elektronski obliki na voljo tudi na http://www.karitas.si/post
Če potrebujete dodatna gradiva, se obrnite na 01/300 59 60 ali na info@karitas.si.

Vabim vas, da se odločite vsaj za eno akcijo in jo aktivno izvajate skozi ves postni čas. Odpoved, molitev in dobra dela naj nas peljejo po poti Jezusovega trpljenja do vstajenjskega jutra, ki naj nam okrepi vero in vlije novega upanja.
Mag. Cveto Uršič
Generalni tajnik Slovenske karitas

Vir: Katoliška Cerkev

Postni čas
2019-03-05 - 2019-04-18
V Katoliški Cerkvi na pepelnično sredo, letos bo to 6. marca 2019, začenjamo postni čas, ki bo trajal štirideset dni.[1] Postni čas bomo sklenili z večerno mašo velikega četrtka, ko nastopi sveto velikonočno tridnevje.
Na pepelnično sredo se po cerkvah vsako leto opravlja obred pepeljenja. Duhovnik verniku na glavo simbolično posuje blagoslovljen pepel, s čimer se navzven pokaže notranja razpoložljivost vernika za spreobrnjenje oziroma poboljšanje življenja. Duhovniki in ostali bogoslužni sodelavci v postnem času nosijo bogoslužna oblačila v vijolični barvi.
Pepel je znamenje minljivosti, smrti, pa tudi človekove krhkosti, saj se tudi on po smrti spremeni v prah in pepel. Vernemu človeku je pepel tudi znamenje pokore in prenovitve. Kakor ogenj snov prenovi v pepel, tako naj bi se tudi človek s pokoro prerodil v novega človeka (prim. Ef 4,17–24). Ko mašnik na začetku postnega časa vernikom s pepelom na čelo začrta znamenje križa in izreče: Pomni, človek, da si prah in da se v prah povrneš, napoveduje konec zemeljskega življenja. Vse sčasoma postane pepel, tako veliko in pomembno, kot tudi majhno in nevredno. V svetopisemski govorici pepel pomeni minljivost in nevrednost. Človek se v stiski in ob smrti zave bivanjske omejenosti in si v trenutkih žalosti, prošnje in pokore na glavo posipa pepel.
Postni čas je spokorni čas in obdobje priprave na veliko noč. Kristjani v tem času pri bogoslužju in v zasebnem življenju več premišljujemo o pomenu Kristusovega trpljenja in njegove smrti na križu ter o njegovi velikonočni zmagi življenja nad smrtjo. Tudi Kristus se je pred nastopom javnega delovanja štirideset dni postil v puščavi, o čemer poročajo trije evangelisti (prim. Mt 4,1–11, Mr 1,12–13 in Lk 4,1–13).
Pomenljiv vidik posta je poglobitev osebne povezanosti z Bogom, sredstva za doseganje tega cilja pa so poleg molitve in prejemanja zakramentov sprave in evharistije tudi odpovedi določeni razvadi ali dobrini ter dobra dela. S prejemom zakramenta krsta so pri novokrščenemu odpuščeni in očiščeni vsi grehi. Postni čas duhovnost krsta izpostavlja kot razsežnost sprave med Bogom in človekom.
Strogi post – ko naj bi se samo enkrat v dnevu najedli do sitega – je na pepelnico in veliki petek, zdržek od mesa in mesnih jedi pa vsak petek v postnem času. Namen posta ni prvenstveno v odpovedi določeni hrani in pijači, ampak v spreobrnjenju srca in doseganju večje odprtosti za potrebe bližnjega ter v večji povezanosti z Bogom prek molitve. Cerkev uči, da so dobra dela, post, miloščina ubogim in molitev usmerjena k doseganju osebnega spreobrnjenja in ne sama sebi namen.
Ljudska pobožnost križevega pota
Vir: Katoliška Cerkev

Postne duhovne vaje v vsakdanjem življenju "Kaj se je zgodilo na poti" (Lk 24,35)
2019-03-04 - 2019-03-24
Od 5. marca do 24. aprila 2019, z enim srečanjem na teden, bodo potekale postne duhovne vaje v vsakdanjem življenju.
Duhovne vaje obsegajo:

vsakdanjo osebno molitev po navodilih ob predloženi Božji besedi,
tedensko podelitev v skupini (običajno po sv. maši),
osebno molitveno spremljanje (po želji).

Skupine se srečujejo v naslednjih krajih (župniščih; dobrodošli seveda pa tudi iz sosednjih župnij):V več krajih bodo potekale 7-tedenske duhovne vaje z naslovom “Kaj se je zgodilo na poti” (Lk 24,35). Pripravlja Ignacijev dom duhovnosti iz Ljubljane.
– v župniji Radovljica ob torkih ob 19. uri, začetek 5. 3., vodi p. Jože Roblek DJ;
– v Ljubljani pri Sv. Jožefu (Marijina kapela) ob sredah ob 19. uri, vodi p. Rok Bečan DJ;
– na Mirenskem gradu ob sredah ob 19. uri, vodi ga. Danica Fornazarič;
– v Minoritskem samostanu Olimje (romarski dom) ob četrtkih ob 19. uri (začetek s sv. mašo), od 7. 3. naprej, vodi ga. Marika Mikolič;
– v župniji Sele na Koroškem ob sobotah ob 20. uri, od 9. 3. naprej, vodi g. Andrej Saje;
– v župniji Ljubljana-Polje ob nedeljah ob 20. uri, od 10. 3. naprej, vodita ga. Sonja Pungertnik in ga. Bojana Novljan;
– v župniji Grosuplje ob ponedeljkih ob 18.45 (po sv. maši ob 18. uri), od 11. 3. naprej, vodi ga. Nežica Konjedic;
– v župniji Ivančna Gorica ob četrtkih ob 19.30, od 7. 3. naprej, vodi ga. Renata Strmole;
– v župniji sv. Danijela v Celju, ob torkih ob 17. uri, začetek 12. 3., skupino vodita p. Rok Bečan DJ in ga. Cvetka Krk.
Termin skupin v župniji Ljubljana Dravlje bo sporočen kasneje na spletni strani ignacijevega doma.
Greste na pot? Na vsakdanjo ali na dolgo, v gore ali na obisk … Na pot vabi On, ki se pusti voditi Duhu, prepotuje puščavo, dobi popotno družbo. Kljub oviram in padcem (smrti na poti) pride onkraj, naj gre za goro ali mesto ali za …
In sreča je, da je pred mano pot,
in to, da vem, da slast je v tem, da – grem!
(J. Menart, Vzpon)

Več informacij o metodi in gradivu duhovnih vaj na spletni strani Ignacijevega doma ali na telefon 051 613 374.

Tomaževa proslava 2019
2019-03-04 08:00
V ponedeljek, 4. marca 2019, bo na Teološki fakulteti Univerze v Ljubljani potekala Tomaževa proslava.
Ob 9.00 bo v stolni cerkvi sv. Nikolaja sveta maša, ki jo bo ob somaševanju škofov in duhovnikov daroval ljubljanski nadškof metropolit in veliki kancler Teološke fakultete msgr. Stanislav Zore OFM, nato bo ob 10.30 slavnostna akademija (Velika dvorana Teološke fakultete, Poljanska c. 4, Ljubljana). Slavnostni nagovor bo imel izr. prof. dr. Tomaž Erzar. Sledila bo podelitev diplomskih in magistrskih listin ter potrdil o sklepu študija.

Dodatne informacije: dekanat@teof.uni-lj.si, tel.: 01/4345-810.
Vir: Katoliška Cerkev

17. Pustna Sobotna iskrica za pomoč pri gradnji zdravstvenega centra za matere in otroke v Ugandi
2019-03-02 11:00 - 16:00
V Športni dvorani Zavoda sv. Stanislava v Šentvidu v Ljubljani se bo na pustno soboto, 2. marca 2019, ob 12. uri začel dobrodelni pustni ples, na katerem bodo za zabavo skrbeli Damjana Golavšek ter Toni Sotošek z družino in prijatelji. Maškare se bodo tudi letos lahko posladkale s krofi, ki jih bosta darovala Žito in Mercator, in tako prispevale za gradnjo zdravstvenega centra v Ugandi. Pokrovitelj letošnjega pustnega plesa z dobrim namenom je AMZS.
Na pustno soboto Misijonsko središče Slovenije in Radio Ognjišče znova vabita k sodelovanju pri pustnem plesu z dobrim namenom. V 17. izvedbi dobrodelne akcije bo srce sodelujočih zazrto v Afriko. V Ugandi bi radi zgradili zdravstveni center za matere in otroke. Misijonar Danilo Lisjak, ki deluje na misijonu Atede, pravi, da 35.000 ljudi s tega območja nikoli ni imelo niti najmanjše ambulante, mnoge bolezni pa ves čas povzročajo veliko umrljivost otrok ter precejšnje težave odraslih.
V programu Radia Ognjišče bo na pustno soboto telefonska dobrodelna akcija, ki bo med 9. uro in 15. uro skušala zbrati čim več sredstev. Misijonar takole odgovarja na vprašanje, kako potrebna je bolnišnica za otroke in matere na misijonu Atede: “V našem delu Afrike otroci najpogosteje umirajo zaradi malarije, ki ima štiri stopnje. Ko doseže četrto, ta je možganska, lahko otrok umre v eni noči. Starši niso opremljeni z znanjem, še manj s potrebnimi zdravili. Oboje bodo, upam, lahko dobili v naši bolnišnici, v našem centru, ki bo, zaupam, zrasel z dobroto poslušalcev Radia Ognjišče. Velika težava je še vedno tudi AIDS. Res, da ga je na podeželju veliko manj kot v mestih, pa vendar. Med našim prebivalstvom je približno šest odstotkov obolelih z AIDSom. Tu so še ebola, nalezljive bolezni, mnoge alergije … Vsem bomo skušali pomagati v našem dispanzerju. Po vojni v Ugandi je bilo veliko psihičnih bolezni, še vedno je potrebna tudi tovrstna pomoč.”
Ob letošnji Pustni Sobotni iskrici in dobrem delu, ki ga vsako leto skušamo dodati pustu, je misijonar Danilo Lisjak dejal: “Bodimo hvaležni, da lahko pomagamo tudi prek pustnega veselja. Dobrota je iznajdljiva in vesel sem, da je Radio Ognjišče znal ovrednoti šegavost in maškarado. Prav dobrodelni dodatek, povezan z misijonskim življenjem, je tisto, kar lahko dodatno osmisli pustni čas.”

Dodatne informacije lahko dobite na naslovu jure.sesek@ognjisce.si ter na telefonski številki 01 292 75 04.
Vir: Katoliška Cerkev

Srečanje ključarjev
2019-03-02 08:00 - 11:00
V soboto, 2. marca 2019, bo v Zavodu sv. Stanislava srečanje za vse ključarje ljubljanske nadškofije, ki bo potekalo od 9. do 12. ure. Na njem bomo med drugim spregovorili o pristojnostih in odgovornostih ključarja.
Župnike vabimo, da spodbudite svoje ključarje in jih napotite na to srečanje; še bolje, če pridete tudi vi z njimi.
Zaradi lažje organizacije prosim, da število udeležencev iz svoje župnije vnaprej prijavite na Pastoralno službo (01 234 26 40 ali ps.lj@rkc.si).
Igor Dolinšek
tajnik ŠPS-ja

Praznik Sedeža apostola Petra
2019-02-21 - 2019-02-22
Apostoli so sestavljali poseben zbor, ki ga Sveto pismo pogosto imenuje »dvanajsteri«. Kristus je temu zboru kot celoti izročil vodstvo svoje Cerkve, oznanjevanje in širjenje božjega kraljestva, nalogo posvečevati ljudi. Med apostoli je dal posebno nalogo enemu Petru. Te njegove službe se Cerkev spominja s praznikom, ki nosi ime Sedež apostola Petra.
Že tedaj, ko ga je poklical, je Jezus Petru spremenil ime, kar pomeni, da ga je izbral za pomembno poslanstvo. Uprl je pogled vanj, poroča evangelist Janez, in mu rekel: »Ti si Simon, Janezov sin. Imenoval se boš Kefa« (to pomeni Peter). V evangelijih je Peter 114-krat omenjen na prav poseben način. Utemeljitev za Petrovo prednost je njegova izpoved vere pri Cezareji Filipovi: »Ti si Kristus, Sin živega Boga.« Jezus ga je najprej blagroval, potem pa mu je dejal: »Jaz pa ti povem: Ti si Peter (Skala) in na to skalo bom sezidal svojo Cerkev in peklenska vrata je ne bodo premagala. Dal ti bom ključe nebeškega kraljestva …« Oblast ključev je mnogo več kot nekakšna služba vratarja. Ključi kraljestva pomenijo oblast kraljevega namestnika v odsotnosti vladarja Jezus je torej Petru obljubil, da bo njegovem odhodu s tega sveta postal njegov namestnik. Dal mu je tudi oblast »zavezovanja« in ‘razvezovanja’, ki pomeni: kar bo Peter v skladu s Kristusovo voljo ukazal ali prepovedal, to bo ukazano ali prepovedano tudi v nebesih.
Več o vsebini praznika najdete na spletni strani Katoliške Cerkve.

Onkološka skupina za duhovno podporo
2019-02-21 18:00
Srečanja bodo vsak tretji četrtek v mesecu ob 17.00 na Trubarjevi 82 v Ljubljani (ob cerkvi sv. Petra, v bližini Onkološkega inštituta). Prvič se dobimo v četrtek, 21. februarja 2019, ob 17.00. Z vami bosta s. Ivanka Tadina in Urška Bokal. “Kjer sta namreč dva ali so trije zbrani v mojem imenu, tam sem sredi med njimi.” Mt 18,20
Več informacij: s. Ivanka Tadina, GSM: 051 364 369; e-mail: ivanka.tadina@rkc.si
Vir: Katoliška Cerkev

Sveta maša za zakonce, ki si želijo otroke
2019-02-16 17:00
Zavod Neplodnost in najina rodovitnost Maribor vabi k sveti maši za zakonce, ki si želijo otroke.
Sveto mašo bo daroval škof msgr. dr. Franc Šuštar v soboto, 16. februarja 2019, ob 18.00 v cerkvi sv. Križa na Žalah.

Simona Hari, direktorica Zavoda Neplodnost in najina rodovitnost Maribor
Vir: Katoliška Cerkev

Informativni dnevi za študijske programe Teološke fakultete
2019-02-14 - 2019-02-16
Na Teološki fakulteti UL bo potekal informativni dan v petek, 15. februarja 2019, ob 10. in 15. uri ter v soboto, 16. februarja, ob 10. uri na Teološki fakulteti v Ljubljani in v Mariboru.
Informativni dan v Ljubljani bo na naslovu Poljanska cesta 4 in v Mariboru na naslovu Slovenska ulica 17.
Predstavljene bodo možnosti študija in študijski programi Teološki in religijski študiji, Dvodisciplinarni študijski program Teološki študiji, ki se izvaja v povezavi s Filozofsko fakulteto Univerze v Ljubljani in Univerze v Mariboru in enoviti študijski program druge stopnje Teologija.
Vir: Katoliška Cerkev

Informativni dan na Škofijski klasični gimnaziji v Šentvidu in Jegličevem dijaškem domu
2019-02-14 - 2019-02-16
Vabimo vas na informativni dan na naši Škofijski klasični gimnaziji in Jegličevem dijaškem domu. Informativna dneva bosta 15. in 16. februarja.
Vir: Zavod sv. Stanislava

Okrogla miza o o evtanaziji z naslovom: Pravica ugasniti življenje?
2019-02-12 18:00
Okrogla miza o evtanaziji z naslovom Pravica ugasniti življenje? bo 12. februarja 2019 ob 19.00 v dvorani Matije Tomca v Zavoda sv. Stanislava v Šentvidu nad Ljubljano (Štula 23).
Vprašanje evtanazije je pomembno in v zadnjem času znova povzroča polemike. Dogodek organizira Radio Ognjišče, sodelovali bodo zdravnica dr. Mateha Lopuh, s. Emanuela Žerdin, zdravnik dr. Radko Komadina, sociolog in teolog dr. Vinko Potočnik.
Vir: Katoliška Cerkev

Svetovni dan bolnikov
2019-02-10 - 2019-02-11
Lurške Matere Božje se spominjamo 11. februarja, ko obhajamo tudi svetovni dan bolnikov. V baziliki Marije Pomagaj bo sveta maša za bolne in ostarele ob 10. uri, vodil jo bo ljubljanski pomožni škof msgr. dr. Anton Jamnik.
Lurški Materi Božji so se radi priporočali že naši predniki, mnogi so romali k njej v Lurd, še številčnejši so se ji priporočali doma, ker niso mogli na dolgo romanje.
Na svetovni dan bolnikov lahko po priprošnji Marije, Jezusove in naše matere, prosimo usmiljenega Jezusa, naj vsem nam nakloni razpoložljivost za služenje potrebnim in – bolj konkretno – našim bolnim bratom in sestram.
V baziliki Marije Pomagaj bo romarska sveta maše ob 10. uri, vodil jo bo ljubljanski pomožni škof msgr. dr. Anton Jamnik. Med mašo bodo duhovniki delili zakrament bolniškega maziljenja.
Vabljeni tudi k branju papeževe poslanice za svetovni dan dolnikov.

Maša ob slovenskem kulturnem prazniku in razstava Umetniki za karitas
2019-02-08 09:00
V počastitev slovenskega kulturnega praznika bo v petek, 8. februarja 2019, ob 10. uri v ljubljanski stolnici sveta maša, ki jo bo, ob somaševanju duhovnikov, daroval ljubljanski nadškof metropolit msgr. Stanislav Zore. Ob 11. uri bo v galeriji Družina odprtje razstave likovnih del, ki so nastala v 24. mednarodni likovni koloniji Umetniki za karitas na Sinjem vrhu nad Ajdovščino.
Pri maši in na odprtju razstave bo prepeval CMePZ Zvon iz Ilirske Bistrice pod vodstvom zborovodkinje Damijane Kinkela. Že tretje leto zapored je v počastitev kulturnega praznika na ta dan sveta maša v ljubljanski stolnici, razstava v galeriji Družina pa je od samega začetka projekta, to je od leta 1995.
Avgusta je na Sinjem vrhu nad Ajdovščino potekala 24. mednarodna likovna kolonija Umetniki za karitas pod naslovom Polno prgišče lepote (I. Cankar), kjer je 62 avtorjev ustvarilo 124 likovnih del, ki so iz Sinjega vrha potovala v Koper, Vipavo, Celje in Gorico.
Geslo kolonije in razstav 2018/2019 Polno prgišče lepote je povezano s praznovanjem Cankarjevega leta, ki je v Kurentu zapel hvalnico domovini. Sodelavci Karitas se pri svojem delu srečujemo s številnimi družinami in mladimi, ki so izgubili veselje in ljubezen, ki ne vidijo kaj vse imamo na tem malem koščku naše domovine in se predajajo malodušju. Pri Karitas se zavedamo, da človek ne živi samo od kruha, zato želimo, da je dodana vrednost materialni in finančni pomoči, predvsem poslušanje, pogovor in iskanje polnega prgišča lepote in dobrote.
Strokovni svet kolonije, ki ga sestavljajo: likovna kritičarka Anamarija Stibilj Šajn ter likovni ustvarjalci Jože Bartolj, Lucijan Bratuš, Milena Gregorčič, Azad Karim, Silva Karim, Mira Ličen Krmpotić, Tone Seifert, Bogdan Soban in Janez Štros je v skladu s Pravilnikom Škofijske karitas Koper, izbral udeležence: Marino Bahovec, Damijano Bijek, Vivijano Kljun, Vinka Prislana, Milana Razborška, Pio Zavrtanik in Tadeja Žugmana; iz Bosne je prišel Sead Emrić, iz Hrvaške pa Mirjana Matić.
Častni gost kolonije je bil večkratni udeleženec in darovalec Klavdij Tutta.
Izbranim udeležencem so se za dan ali dva pridružili tudi strokovni sodelavci in udeleženci lanske kolonije. Posebnost kolonije Umetniki za karitas pa je dan odprtih vrat, ki se vedno dogaja na dan četrtka, ko je Sinji vrh odprt za ljubiteljske in profesionalne slikarje, da za namen kolonije darujejo svoj likovni zapis. Ta način odprtosti ni bil s strani Karitas, niti strokovnega sveta načrtovan, temveč je bil odgovor na željo številnih slikarjev, ki se želijo družiti in darovati. O tem pričajo številke, saj je v 24 katalogih (1995- 2018) Umetniki za karitas zapisanih 1.811 imen avtorjev, ki so ustvarili 2.860 likovnih del, od katerih jih je 2.500 že v nekem domu ali poslovnem prostoru. 298 razstav je v teh letih obiskalo številna razstavišča po Sloveniji, vsako leto tudi Trst in Gorico, poleg tega pa so Umetniki za karitas obiskali Sarajevo, Dunaj, dvakrat Bruselj in prav tako dvakrat Rim. Tudi potovanje razstav in predstavitev avtorjev ponudi slikarjem, da se s pomočjo Karitas predstavijo doma in po svetu, saj si marsikdo tega ne more sam privoščiti.
Mednarodna likovna kolonija Umetniki za karitas je prvi del celotnega projekta, ki med ljudmi zaživi s potovanjem razstav. Prav potujoče razstave so del karitativne dejavnosti, saj med širše množice prinašajo sporočilo lepote in dobrote. Tokratna razstava je tristočetrta.
Darovi od likovnih del bodo namenjeni pomoči mladim.

Pripravila: Jožica Ličen, ravnateljica Škofijske karitas Koper in voditeljica projekta Umetniki za karitas, e-pošta: jozica.licen@rkc.si, GSM: 041 429 713.
Vir: Katoliška Cerkev

Kulturni praznik - romanje z Brezij v Vrbo
2019-02-08 07:30 - 14:00
Ob slovenskem kulturnem prazniku se bomo spomnili vseh, ki bogatijo in ustvarjajo slovensko kulturo. Že peto leto bomo romali z Brezij v Vrbo, odhod po sveti maši ob 8.30.
Letos bomo že peto leto zapored na praznik slovenske kulture z Brezij romali v Vrbo, k rojstni hiši Franceta Prešerna in škofa Antona Vovka.
Zberemo se v baziliki Marije Pomagaj pri sveti maši ob 8.30 in nato krenemo proti Vrbi. Z vmesnimi postanki v Begunjah, na Rodinah, v Doslovčah in Breznici se bomo srečali s številnimi ustvarjalci, ki so zaznamovali slovenski kulturni prostor.
Prihod v Vrbo načrtovan okoli 15. ure, prevoz nazaj na Brezje urejen z avtobusom.
Lepo vabljeni.
Vir: Marija.si

Katehetski simpozij
2019-02-06 - 2019-02-09
9. katehetski simpozij z naslovom Krst – moč v nemoči je izobraževanje in poglabljanje, namenjeno vsem katehetskim sodelavcem. Potekalo bo pri Svetem Duhu pri Škofji Loki 7.–9. februarja 2019.
V tokratnem razmisleku izhajamo iz teološko-dogmatičnega vidika krsta, nato pa ob prepoznavanju lastne zaznamovanosti z izvirnim grehom odkrivamo, kako živeti iz obdarjenosti s krstno milostjo. Sklenili bomo s pastoralno-oznanjevalnim pristopom v želji, da bi sebe in katehizirance mogli pogumno odpirati moči krsta.
Na 49. katehetskem simpoziju predavajo: br. dr. Miran Špelič: Krst – voda, ki te razsvetli, očisti, oživi in te nosi v večnost: Teološki vidiki prvega zakramenta; mag. Boštjan Hari: Krstna milost – neprecenljivi Božji dar: Katere so »ovire«, da se v življenju vernika ne more »razcveteti«?; Gregor Kunej: Krst – ljubljen od Očeta in msgr. Slavko Rebec: Žuborenje žive vode: kateheza, ki izvira iz krstne milosti in spominja nanjo.
Prijave in več informacij: Slovenski katehetski urad; 01 434 72 88 ali 031 312 110; http://sku.rkc.si/.
Slovenski katehetski urad

25 let Galerije Staneta Kregarja
2019-02-06 17:00
Ob 25-letnici Galerije Staneta Kregarja in slovenskem kulturnem prazniku bo v sredo, 6. februarja 2019, ob 18. uri v Dvorani Matije Tomca v Zavodu sv. Stanislava v Šentvidu nad Ljubljano odprtje razstave sodobnih slikarjev sakralne umetnosti Hommage Stanetu Kregarju in spominski večer z akademikoma prof. dr. Milčkom Komeljem in prof. dr. Jožefom Muhovičem ter dr. Andrejem Dobleharjem.
Z razstavo Hommage Kregarju se Staneta Kregarja spominjajo: Jože Bartolj, Lojze Čemažar, Marta Jakopič Kunaver, Andrej Jemec, Mira Ličen Krmpotić, Matej Metlikovič, Valentin Oman, Tomaž Izidor Perko, p. Marko Ivan Rupnik in Jošt Snoj.
Ob obletnici galerije bodo izdali tudi katalog razstave Hommage Stanetu Kregarju.
Glasbeni program ob odprtju razstave bodo oblikovali učenci zavodske glasbene šole iz razreda prof. Mateje Valič Presetnik in Dekliški zbor sv. Stanislava Škofijske klasične gimnazije pod vodstvom prof. Helene Fojkar Zupančič.
Vir: Katoliška Cerkev

Dan posvečenega življenja
2019-02-02 14:00
Redovniki in redovnice se bodo na praznik Jezusovega darovanja v templju – svečnici, spomnili na to, kako so svoje življenje darovali Bogu in zaživeli po evangelijskih svetih čistosti, uboštva in pokorščine. Ob tej priložnosti se bodo 2.2., ob 15. uri zbrali na Brezjah.

Svetopisemski maraton
2019-01-25 - 2019-02-01
Tudi letos bo praktično po vsej Sloveniji med 26.1. in 1.2. potekal Svetopisemski maraton. Ponekod, bodo neprekinjeno brali Sveto pismo več dni, spet drugje bodo organizirali “mini svetopisemske maratone”, kjer bodo brali Božjo besedo v krajših razdelkih. Glavno dogajanje bo v v kapeli Antonovega doma na Viču.

Branje je razdeljeno na 2-urne termine, ki jih “pokrijejo” v naprej dogovorjene skupine bralcev. Vedno se jim lahko pridružijo tudi naključni posamezni bralci. Enega takšnih 2-urnih terminov lahko prevzame že skupina štirih bralcev.
Skupine vabimo, da se k branju prijavite že zdaj preko SEZNAMA BRANJA NA POVEZAVI.
Za vsa vprašanja smo vam na voljo preko e-pošte zbiranje@svetopismo.si ali po telefonu 040/466-816.
Maraton bodo spremljali tudi različni dogodki.
Vir: spletna strani Svetopisemskega maratona.

Sklep tedna molitve za edinost kristjanov
2019-01-25 17:30
Ob sklepu tedna molitve za edinost kristjanov, ki bo potekal v tednu med 18. in 25. 1., bo ljubljanski pomožni škof dr. Anton Jamnik v ljubljanski stolnici daroval sveto mašo, 25.1. Evharistično bogoslužje se bo začelo ob 18. 30 uri.

Spreobrnenje apostola Pavla
2019-01-24 - 2019-01-25
V Katoliški Cerkvi 25. januarja praznujemo god spreobrnitve apostola Pavla.
Apostol Pavel je bil najprej poznan po tem, da je preganjal prve kristjane, po videnju pred Damaskom pa je iz preganjalca Kristusa postal apostol, o čemer poročajo štirje svetopisemski odlomki: Apostolska dela 9,1–19,[2] Apostolska dela 22,1–21,[3] Apostolska dela 26,6–16[4] in Pismo Galačanom 1,11–24.[5] Po spreobrnjenju in daljši notranji in zunanji pripravi na osebno poslanstvo je evangelij ponesel poganskim ljudstvom po skorajda vsem tedaj znanem svetu. Znan je tudi po 14-ih pismih,[6] ki so namenjena različnim cerkvenim skupnostim in so sestavni del Svetega pisma Nove zaveze. Pavel je umrl mučeniške smrti v Rimu. V cerkvenem bogoslužnem koledarju poleg Pavlovega godovnega dneva (29. junija, ko obhajamo god prvakov apostolov Petra in Pavla) v bogoslužju obhajamo tudi spomin na njegovo spreobrnitev (25. januarja).
Več o vsebini praznika najdete na spletni strani Katoliške Cerkve.

Počastitev relikvij sv. Frančiška Asiškega
2019-01-23 17:00
Na predvečer praznika svetega Frančiška Saleškega bomo v baziliki Marije Pomagaj pozdravili relikvije svetega Frančiška Asiškega. Sveto mašo ob 18. uri bo daroval ljubljanski nadškof metropolit msgr. Stanislav Zore.
V pospešitev posvečevanja Božjega ljudstva Cerkev vernikom priporoča, naj ob češčenju Božje Matere Marije častimo tudi svetnike, katerih zgled naj bi bil vernikom v spodbudo, priprošnja pa v pomoč. Relikvije so nenehno sporočilo in spodbuda, da vztrajamo v izpovedi vere in hodimo po poti, po kateri nas vodi Božja milost. Češčenje relikvij spada k ljudskim pobožnostim, navada je tudi, da duhovnik z relikvijami podeli blagoslov.
Več na: Marija.si

Začetek molitvene osmine za edinost kristjanov
2019-01-18 17:30
Molitveno osmino za edinost kristjanov, ki bo potekala po župnijah naše nadškofije bomo začeli s skupno sveto mašo, ki bo v ljubljanski stolnici, 18.1., ob 18.30 uri. Evharistično bogoslužje bo vodil ljubljanski pomožni škof dr. Franc Šuštar.

Teden molitve za edinost kristjanov
2019-01-17 - 2019-01-25
»Prizadevaj si za pravičnost, da boš živel« (5 Mz 16,20)
Teden molitve za edinost kristjanov 2019 (od 18. do 25. januarja) so pripravili kristjani iz Indonezije, ki je znana kot država z največjim deležem muslimanskega prebivalstva na svetu. Od 265 milijonov ljudi jih je kar 86% muslimanov, okoli 10% pa je kristjanov. Zadnja desetletja dežela doživlja gospodarsko rast, ki temelji na konkurenci. Gospodarski napredek je v Indoneziji in tudi drugod po svetu prinesel mnogotero zlo, ki se kaže v nasilju, izkoriščanju, uničevanju okolja in trgovini z ljudmi. Iz teh krivic izhajajo neenakosti in delitve, pri katerih nosimo del krivde tudi kristjani.
»Prizadevaj si za pravičnost, da boš živel« – to geslo letošnje molitve je vzeto iz Pete Mojzesove knjige in nas spominja, da edinosti ne more biti brez pravičnosti. Zavzemanje za pravičnejšo družbo, za mir in dostojanstvo vseh je velika ekumenska naloga.
V teh dneh bo v Panami Svetovni dan mladih. Mladi se navdihujejo ob besedah in zgledu Božje Matere Marije, da bi tudi oni znali izreči pogumen in velikodušen »da« in se dati na voljo v služenju Bogu in bližnjemu.
Leto 2019 prinaša tudi dve pomembni obletnici. Prekmurje, kjer živi največ naših evangeličanov, praznuje stoletnico združitve prekmurskih Slovencev z matičnim narodom. Skupaj z njimi se veselimo tega dogodka in lepega ekumenskega sodelovanja z njimi. Isto velja tudi za srbske pravoslavne duhovnike in vernike v Sloveniji. Srbska pravoslavna Cerkve bo praznovala 800-letnico samostojnosti, ki jo je dosegla 6. decembra leta 1219 pod svojim prvim nadškofom svetim Savo.
dr. Bogdan Dolenc,
tajnik Slovenskega ekumenskega sveta

Podelitev služb bogoslovcem
2019-01-13 08:00
Na nedeljo Jezusovega krsta bo ljubljanski nadškof metropolit msgr. Stanislav Zore, podelil bogoslovcem naše nadškofije 1. in 3. reda službe lektorjev in akolitov. Sveto mašo bo daroval v stolnici sv. Nikolaja, ob 9. uri. Vabljeni, da bogoslovce podpremo z molitvijo!

Praznik Jezusovega krsta
2019-01-12 - 2019-01-13
Praznik Jezusovega krsta je povezan s praznikom Gospodovega razglašenja, ki je 6. januarja, saj je Bog med krstom v Jordanu izpričal, da je Jezus njegov ljubljeni sin.
Ta dan bodo bogoslovci 1. in tretjega letnika prejeli službe lektorjev in akolitov.

Srečanje kolednikov ljubljanske nadškofije
2019-01-12 08:00
V Zavodu sv. Stanislava bo potekalo srečanje vseh kolednikov, ki bodo v Trikraljevski akciji zbirali denar za misijone. Koledniki se bodo zbrali 12.1. ob 9. uri, za njih pa bo pripravljen poseben program.
